সন্দেশখালির ছায়া ছত্তিশগড়ে! আক্রান্ত ইডি, কী অবস্থা জানুন

ওয়েব ডেস্ক: একজন বা দু’জন নয়, একসঙ্গে ২০ জন কংগ্রেস কর্মীর (Congress Workers) বিরুদ্ধে মামলা রুজু। সোমবার ছত্তিশগড়ে (Chhattisgarh) ঘটল এই ঘটনা। কিন্তু কেন? আসলে সন্দেশখালির (Sandeshkhali Incident) মতোই একটি ঘটনা ঘটেছে সেই রাজ্যে। প্রাক্তন মুখ্যমন্ত্রীর বাড়িতে হানা দিয়ে আক্রান্ত হয়েছেন ইডি অফিসাররা। এই ঘটনার জেরে এবার এফআইআর দায়ের হল কংগ্রেস কর্মীদের নামে।

ছত্তিশগড়ের আবগারি দুর্নীতি মামলার (Excise corruption case) তদন্তে প্রাক্তন মুখ্যমন্ত্রী ভূপেশ বাঘেল (Bhupesh Baghel) এবং তাঁর পুত্র চৈতন্যের (Chaitanya Baghel) বাড়িতে হানা দেন ইডি (ED) অফিসাররা। অভিযোগ ছিল, ২০১৯ থেকে ২০২৩ সালের মধ্যে বিভিন্ন প্রকল্পের মাধ্যমে মোট ২,১৬১ কোটি টাকার কেলেঙ্কারি হয়েছে।

আরও পড়ুন: মহারাষ্ট্রে গড়ে আট কৃষকের আত্মহত্যা: সরকার জানাল, আংশিক সত্য

আবগারি মামলায় ভূপেশ, তাঁর পুত্র চৈতন্য বাঘেলের বাড়ি সহ ১৪টি স্থানে সোমবার হানা দিয়েছিল ইডি। তবে ইডি অফিসাররা ভূপেশের বাড়ি থেকে বেরিয়ে আসতেই তাঁদের উপর কংগ্রেস কর্মীদের চড়াও হওয়ার অভিযোগ সামনে এসেছিল। এমনকি ইডি অফিসারদের গাড়ি ভাঙার অভিযোগও করা হয়েছে।

এই ঘটনার পর থেকেই তোলপাড় হয়েছে ছত্তিশগড়ের রাজ্য রাজনীতি। সূত্রের খবর, মঙ্গলবার প্রায় ২০ জন কংগ্রেস কর্মীর বিরুদ্ধে মামলা রুজু করা হয়েছে। তাঁদের বিরুদ্ধে সরকারি কর্মীদের কাজে বাধা দেওয়া এবং হিংসার অভিযোগে এফআইআর দায়ের করা হয়েছিল। এখন এটাই দেখার বিষয় যে, পালাবদলের রাজ্যে কংগ্রেস কর্মীদের উপর কী আইনি পদক্ষেপ নেয় আদালত।